
Eesti seisukoht Euroopa Kohtule eelotsusetaotluse C-571/26 (Kahmus) kohta

I. Sissejuhatus

Välisministeerium esitab Vabariigi Valitsuse istungile Eesti seisukoha Riigikohtu Euroopa Kohtule esitatud eelotsusetaotluse C-571/26 (Kahmus) kohta.

[bookmark: _Hlk240801926][bookmark: _Hlk210728465]Riigikohus küsib eelotsusetaotluse nelja küsimusega sisuliselt seda, kas pankrotiseaduse (edaspidi PankrS) § 1003 lõike 4 punkt 1, mille kohaselt loetakse kohtulahendist tulenev nõue kaitsmiseta tunnustatuks, on kooskõlas tarbija õigusi kaitsva direktiivi 2008/48/EÜ (edaspidi ka direktiiv)[footnoteRef:2] artiklitega 8 ja 23, mis kohustavad riiki tagama, et krediidiandja hindaks tarbija krediidivõimelisust enne krediidilepingu sõlmimist.  [2:  Euroopa Parlamendi ja nõukogu 23. aprilli 2008. aasta direktiiv 2008/48/EÜ, mis käsitleb tarbijakrediidilepinguid ja millega tunnistatakse kehtetuks nõukogu direktiiv 87/102/EMÜ, ELT L 133, 22.5.2008, lk 66–92.] 


Eesti esitab kohtule seisukoha, milles leiab, et PankrS § 1003 lõike 4 punkt 1 on direktiiviga kooskõlas. Eesti möönab, et kohtul peab pankrotimenetluses teatud kitsalt piiritletud olukorras olema võimalik läbi viia omaalgatuslik kontroll, kas krediidiandja hindas tarbija laenuvõimekust, kuid leiab, et kehtiv säte seda ei välista. 
    
Eesti seisukoha on koostanud justiits- ja digiministeeriumi vabakutsete talituse nõunik Maarja Roht (maarja.roht@justdigi.ee) ning Välisministeeriumi juriidilise osakonna Euroopa Liidu õiguse büroo direktor Kati Roostar (kati.roostar@mfa.ee, 637 7441). Valdkonna eest vastutab Välisministeeriumi juriidiliste ja konsulaarküsimuste asekantsler Kerli Veski (637 7401).

II. Põhikohtuasja asjaolud ja eelotsuse küsimused

Pärnu Maakohtus 3. jaanuaril 2025. a väljakuulutatud pankrotimenetluses esitas nõudeavalduse (10 703 eurot 28 senti) mh võlausaldaja, kelle nõue tulenes tsiviilasjades tehtud maksekäskudest ja tagaseljaotsusest. Vaatamata pankrotihalduri palvele ei esitanud see võlausaldaja dokumente, mis oleksid tõendanud vastutustundliku laenamise põhimõtte järgimist, sest jõustunud kohtulahenditest tulenevad nõuded on kaitsmiseta tunnustatud vastavalt pankrotiseaduse § 1003 lõike 4 punktile 1. Nii Pärnu Maakohus kui Tallinna Ringkonnakohus leidsid, et võlausaldaja oleks pidanud pankrotihalduri palutud tõendid esitama, sest nõuete aluseks olevate kohtuotsuste põhjendustest ei olnud selge, kas kohus on juba kontrollinud, kas võlausaldaja hindas enne tarbijakrediidilepingute sõlmimist võlgniku krediidivõimelisust. Esimesed kohtuastmed leidsid seega, et pankrotihaldur tegi õigesti, kui jättis võlausaldaja tõendite esitamisest keeldumise tõttu võlausaldajate ringist välja.  

Riigikohus esitas Euroopa Kohtule järgmised eelotsuse küsimused:
1) Kas direktiivi 2008/48/EÜ artikleid 8 ja 23 tuleb tõlgendada nii, et nendega on vastuolus riigisisene õigusnorm, mille kohaselt tarbija pankrotimenetluses võlausaldajate nimekirja kinnitamisel loetakse kaitsmiseta tunnustatuks tarbijakrediidilepingutest tulenevad nõuded, mis on rahuldatud jõustunud kohtulahendiga, mille põhjendustest ei nähtu, et kohus oleks kontrollinud, kas krediidiandja on enne tarbijakrediidilepingu sõlmimist nõuetekohaselt hinnanud tarbija krediidivõimelisust? 
2) Kui vastus eelmisele küsimusele on jaatav, siis kas liikmesriigi kohus peab jätma kohaldamata sellise liidu õigusega vastuolus oleva riigisisese õigusnormi, mille kohaselt tarbija pankrotimenetluses võlausaldajate nimekirja kinnitamisel loetakse kaitsmiseta tunnustatuks tarbijakrediidilepingutest tulenevad nõuded, mis on rahuldatud jõustunud kohtulahendiga? 
3) Kas direktiivi 2008/48/EÜ artikleid 8 ja 23 tuleb tõlgendada nii, et nendega on vastuolus riigisisene õigusnorm, mis tarbija pankrotimenetluses ei võimalda liikmesriigi kohtul omal algatusel kontrollida seda, kas krediidiandja on järginud kohustust hinnata tarbija krediidivõimelisust ka juhul, kui tarbijakrediidilepingust tulenev nõue on rahuldatud jõustunud kohtulahendiga, kuid selle põhjendustest ei nähtu, et kohus oleks vastavaid asjaolusid hinnanud? 
4) Kui vastus eelmisele küsimusele on jaatav, siis kas tõhususe põhimõttest tulenevalt peab liikmesriigi kohus tarbija pankrotimenetluses direktiivi 2008/48/EÜ artiklile 23 vastavaid ja liikmesriigi õiguses sätestatud tsiviilõiguslikke tagajärgi kohaldama omal algatusel, kui kohus leiab, et krediidiandja ei ole nõuetekohaselt hinnanud tarbija krediidivõimelisust?

III. Eesti seisukoht 

Esimene ja kolmas küsimus
Esimese ja kolmanda küsimusega soovib Riigikohus teada, kas PankrS § 1003 lõike 4 punkt 1 on vastuolus direktiivi artiklitega 8 ja 23, kuna selle kohaselt loetakse tarbija pankrotimenetluses jõustunud kohtulahendiga rahuldatud tarbijakrediidinõue kaitsmiseta tunnustatuks, isegi kui lahendist ei nähtu krediidivõimelisuse kontrolli, ning seetõttu ei saa kohus kontrollida, kas krediidiandja hindas tarbija laenuvõimekust.

Direktiivi artikkel 8 kohustab liikmesriiki tagama, et krediidiandja hindaks enne krediidilepingu sõlmimist tarbija krediidivõimelisust. Artikkel 23 kohustab kehtestama tõhusad, proportsionaalsed ja hoiatavad karistused, kui krediidiandja seda kohustust rikub. Need kohustused on Eesti õigusesse korrektselt üle võetud võlaõigusseaduse (edaspidi VÕS) §-ga 4034. Küsimus direktiiviga kooskõla kohta on tekkinud sellest, et Euroopa Kohtu praktika kohaselt saab riik direktiivis tarbija õiguste kaitsmiseks ette nähtud krediidivõimekuse tegelikku kontrolli tagada vaid siis, kui kohus selle läbiviimist omal algatusel (ex officio) kontrollib.[footnoteRef:3]  [3:  Euroopa Kohtu 21. aprilli 2016. aasta otsus Radlinger ja Radlingerová, C-377/14, EU:C:2016:283, punkt 62 ja seal viidatud kohtupraktika; Euroopa Kohtu 5. märtsi 2020. aasta otsus OPR-Finance, C-679/18, EU:C:2020:167.] 

[bookmark: _Hlk241414093]
Eesti selgitab kõigepealt, et PankrS § 100³ lõike 4 punkt 1 kehtestab üldreegli, mille kohaselt loetakse jõustunud kohtulahendiga rahuldatud nõue pankrotimenetluses kaitsmiseta tunnustatuks. Eesti leiab, et see reegel on õiguskindluse tagamiseks vajalik. Säte on direktiiviga kooskõlas, sest see ei välista üldjuhul kohtu omaalgatuslikku kontrolli selle üle, kas krediidiandja viis enne lepingu sõlmimist läbi tarbija krediidivõimekuse kontrolli. 

Seejärel selgitab Eesti, et PankrS § 100³ lõike 4 punkti 1 kohaldamine võib tekitada segadust teatud harvadel juhtudel, kui pankrotimenetluses jõuab kohtusse tarbijakrediidinõue, mis on rahuldatud kohtulahendiga, mille põhjendustest ei ole selge, kas kohus on juba kontrollinud direktiivis nõutud tarbijakaitsenõuete täitmist. Näiteks võib selline olukord ette tulla, kui võlausaldaja esitab kohtule jõustunud lahendi maksekäsu kiirmenetlusest ehk maksekäsu, mille raames kohtunikuabi nõuet ega tarbijakaitsenõuete täitmist ei kontrolli. 

Sellises kitsalt piiritletud olukorras võib olla vajalik, et pankrotiasja menetlev kohus kontrolliks omal algatusel, kas nõude aluseks olnud lepingu sõlmimisel täitis krediidiandja oma kohustust kontrollida tarbija krediidivõimekust. Pankrotihaldur saab tuua kontrollivajaduse kohtu ette, kuid ei saa ise jõustunud kohtulahendit muuta või selle õigusjõudu kõrvaldada.

Eesti leiab, et kohustusliku kohtuliku kontrolli tagamiseks saab riigisisesest õigust ELi õigusega kooskõlaliselt tõlgendada. Juhul kui kooskõlaline tõlgendamine ei võimalda nõutavat kontrolli täielikult tagada, tuleb menetlusnormi kohaldamist piirata üksnes selleks kontrolliks vajalikus ulatuses. Kohtuliku kontrolli eesmärk on tagada tarbijakaitsenormide tegelik toime ja vältida sellise nõude rahuldamist, mille ulatus ei vasta kohustuslikule materiaalõigusele. 

Seega leiab Eesti, et kohtul peab pankrotimenetluses teatud kitsalt piiritletud olukorras olema võimalik läbi viia omaalgatuslik kontroll, kas krediidiandja hindas tarbija laenuvõimekust, kuid seda on võimalik teha ka kehtiva PankrS § 1003 lõike 4 punkti 1 alusel.

Teine küsimus
Teiseks küsib Riigikohus sisuliselt, et kas PankrS § 1003 lõike 4 punkt 1 tuleks jätta kohtus kohaldamata, kui see ei ole direktiiviga kooskõlas.

Eesti vastab, et esmalt peab kohus kasutama ELi õigusega kooskõlalise tõlgendamise võimalusi. 

Kui Euroopa Kohus leiab, et säte nõutavat kontrolli ei võimalda, leiab Eesti, et kohus võib teatud asjaolude kokkulangemisel PankrS § 1003 lõike 4 punkti 1 jätta kohaldamata üksnes kontrolli tegemiseks ja riigisiseste tagajärgede rakendamiseks vajalikus ulatuses. Seejuures tuleks lähtuda asjaolust, et kohtupraktika järgi ei saa riigisisese sätte kohaldamata jätmist põhjendada üksnes sellega, et direktiiv on riigisisesest seadusest ülimuslik, sest direktiiv kohustab liikmesriiki mitte eraõiguslikku isikut.[footnoteRef:4] Antud juhul oleks võimalik PankrS norm kohaldamata jätta, sest krediidiandja materiaalõiguslik kohustus ja rikkumise tagajärjed tulenevad juba Eesti õigusest, mis kehtestab krediidivõimelisuse hindamise kohustuse, krediidiandja tõendamiskoormise ja karistuse selle tegemata jätmise eest (VÕS §-ga 4034).  [4:  Euroopa Kohtu 18. jaanuari 2022. aasta otsus Thelen Technopark Berlin, C-261/20, EU:C:2022:33, punkt 28 ja seal viidatud kohtupraktika.] 


Eelnev kehtib järgmiste asjaolude kokkulangemisel:
- võlgnik on füüsilisest isikust tarbija;
- pankrotimenetluses esitatakse tarbijakrediidilepingust tulenev nõue;
- nõue on rahuldatud jõustunud kohtulahendiga;
- kohtulahendist ei nähtu, et kohus oleks kontrollinud tarbijakrediidinõudeid (nt krediidiandja kohustust hinnata enne krediidi andmist tarbija krediidivõimelisust).

Selliste tingimuste esinemisel tuleb kohtul omal algatusel kontrollida tarbijakaitsenõuete täitmist. Kui kohus kontrolli käigus rikkumist ei tuvasta, siis sanktsiooni ei järgne ning võlausaldaja nõue loetakse kaitsmiseta tunnustatuks. Kui aga kohus tuvastab kontrolli käigus rikkumise, tuleb tal kohaldada sanktsiooni konkreetse tarbijakaitsenõude rikkumise osas, mille tulemusel väheneks võlausaldaja nõue (nt intressinõue) vastavas ulatuses. Põhinõue ja muud nõuded kohtulahendist jääksid kehtima, mis tähendab, et kohtulahendi õiguskindlus püsiks ja vastavas osas oleks nõue kaitsmiseta tunnustatud. Sellisel juhul ei avaks kohus pankrotimenetluses tarbijakrediidilepingust tulenevat kohtulahendit tervikuna uuesti, vaid kontrolliks konkreetset tarbijakrediidinõude täitmist. Seega täidaks kohus temale ELi õigusest ja võlaõigusest tulenevaid tingimusi, misjärel on võimalik kohaldada menetlusnorme. 

Neljas küsimus
Neljandaks küsib Riigikohus, et kui PankrS § 1003 lõike 4 punkt 1 ei ole direktiiviga kooskõlas, ja kohus jõuab omaalgatusliku kontrolli raames järeldusele, et krediidiandja ei ole nõuetekohaselt tarbija krediidivõimelisust hinnanud, siis kas kohtul tuleb omal algatusel kohaldada ka Eesti õiguses ette nähtud tagajärgi.

Eesti vastab, et kui kohus tuvastab omal algatusel krediidivõimelisuse hindamise kohustuse rikkumise, peab ta omal algatusel kohaldama ka sellele järgnevaid tagajärgi. 

Direktiivi artikkel 23 näeb ette, et liikmesriigid kehtestavad karistused, mida rakendatakse direktiivi alusel vastu võetud riigisiseste õigusnormide rikkumise korral, ja et need karistused peavad olema tõhusad, proportsionaalsed ja hoiatavad. Eesti õiguses on krediidivõimelisuse hindamata jätmise tagajärjeks VÕS § 4034 lõike 7 kohaselt kokkuleppelise intressi alanemine seadusjärgsele tasemele ja muude krediidikulude tasumise kohustuse äralangemine. Tulenevalt kohtupraktikast peab kohus rikkumise tuvastamisel seda tagajärge kohaldama, kui ta leiab, et see on kooskõlas direktiivi artiklis 23 sätestatud nõuetega.[footnoteRef:5] [5:  Euroopa Kohtu 21. aprilli 2016. aasta otsus Radlinger ja Radlingerová, C-377/14, EU:C:2016:283, punktid 72 –74; Euroopa Kohtu 5. märtsi 2020. aasta otsus OPR-Finance, C-679/18, EU:C:2020:167, punkt 46. ] 


IV. Eesti huvi menetluses 

Eesti seisukoha esitamine on vajalik, sest Euroopa Kohtu senise praktika valguses vajab täpsustamist, kuidas kohaldada PankrS § 100³ lõike 4 punkti 1 olukorras, kus tarbijakrediidilepingust tulenev nõue on rahuldatud jõustunud kohtulahendiga, kuid kohtulahendist ei nähtu kohustusliku tarbijakaitselise kontrolli tegemist. Euroopa Kohus ei ole seni lahendanud küsimust samasugustel asjaoludel. Ka Eestis on kohtupraktika selles küsimuses alles kujunemas ning ringkonnakohus ja Riigikohus on hinnanud kooskõlalise tõlgendamise võimalusi erinevalt.

[bookmark: _Hlk240855542]Kuna konkreetse eelotsusetaotluse on esitatud Eesti kohus, siis sõltub Euroopa Kohtu vastusest ka Riigikohtus pooleliolevate kohtuasjade lahendus. Samalaadsetel asjaoludel on Eestis menetlemisel veel vähemalt seitse kaebust. 

Kui Euroopa Kohus leiab, et eespool kirjeldatud kitsalt piiritletud juhtudel ei ole PankrS § 100³ lõike 4 punkti 1 direktiiviga kooskõlaline tõlgendamine võimalik, võivad Euroopa Kohtu selgitused selle kohta, kuidas kohus peab kohustusliku kontrolli tagama, olla vajalikud võimalike edasiste seadusmuudatuste kaalumisel. 

V. Kooskõlastamine

Eesti seisukohad on kooskõlastatud Justiitsministeeriumiga ning heaks kiidetud Euroopa Liidu koordinatsioonikogus.

VI. Menetluse käik

Eelotsusetaotlus on Euroopa Kohtu kirjalikus menetluses. Eesti seisukohti saab kohtule esitada kuni 12.10.2026.

